Diari Oficial de la Generalitat Valenciana


Sumari del DOGV 2487, del 10-04-1995 (1995/834403)

ORDRE de 24 de març de 1995, del conseller de Sanitat i Consum, per la qual disposa la supressió gradual dels serveis especials d'urgència de la Comunitat Valenciana i la implantació progressiva de l'Atenció Continuada en els equips d'atenció primària.
------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/24/(2)/dof/vci/html**

### Dades del document

Número de DOGV
:   2487

Data del DOGV
:   10-04-1995

Secció del DOGV
:   DISPOSICIONS GENERALS

Número del document
:   1995/834403


Data del document
:   24-03-1995

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 24 de març de 1995, del conseller de Sanitat i Consum, per la qual disposa la supressió gradual dels serveis especials d'urgència de la Comunitat Valenciana i la implantació progressiva de l'Atenció Continuada en els equips d'atenció primària.   
La reforma sanitària impulsada per la Llei General de Sanitat i que es recull a l'àmbit de la Comunitat Valenciana en la Llei 8/1987, de 4 de desembre, del Servei Valencià de Salut, ha implicat la gradual aparició de nous models d'atenció a la salut en els àmbits de l'atenció primària, de l'assistència especialitzada i de la salut comunitària. El desenvolupament i la consolidació d'aquests nous models obliga a introduir modificacions en l'estructura i l'organització de serveis concrets, especialment dels que componen el model assistencial tradicional, de manera que el sistema sanitari públic mantinga sempre un nivell adequat de coherència, eficàcia i economia de costos.  
L'actual model d'Atenció Primària vertebrat al voltant de la creació d'àrees de salut com a estructures fonamentals del sistema sanitari (Decret 42/1986, de 21 de març, en desplegament de l'article 15.1 de la Llei 8/1987, de 4 de desembre, del Servei Valencià de Salut), pretén la concepció integral de la sanitat en l'àmbit que li és propi, devent incloure necessàriament entre les seues funcions l'atenció urgent, mitjançant l'establiment de torns rotatoris d'atenció continuada, als quals hauran d'incorporar-se de forma progressiva tots els professionals que presten la seua activitat en les respectives zones bàsiques de salut.  
Els serveis especials d'urgència que tradicionalment han desplegat la seua activitat -encara que amb total autonomia- en l'àmbit de l'Atenció Primària, no són recollits en l'esmentada Llei General de Sanitat. No obstant, aquests dispositius d'atenció a la urgència extrahospitalària constitueixen una peça fonamental del Pla Director del Sistema d'Atenció Sanitària Urgent, si bé amb una vocació de transformació en estructures sanitàries d'atenció específica a urgències vitals i emergències. Tot això requerirà que, d'una banda, part dels seus mitjans materials, econòmics i personals es vagen integrant gradualment en els equips d'Atenció Primària i, d'altra banda, que els mitjans restants es transformen en equips d'Ajuda Mèdica Urgent (SAMU).  
El procés descrit, però, exigeix una fase d'adequació de les actuals estructures en els dispositius d'urgències previstos pel referit pla director, per la qual cosa fins que culmine podran coexistir transitòriament ambdós dissenys, cosa que permetrà que el personal afectat per la reforma puga integrar-se en un o en l'altre.  
En l'elaboració d'aquesta ordre s'han complert estrictament les prescripcions establertes per l'article 34.2 de la Llei 9/1987, de 12 de maig, d'òrgans de representació, determinació de les condicions de treball i participació del personal al servei de les administracions públiques.  
En conseqüència, i en virtut de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE:  
Article primer  
S'acorda la supressió gradual dels serveis especials d'urgència de la Comunitat Valenciana en la seua configuració actual, de conformitat amb les previsions del nou model sanitari introduït en la Llei General de Sanitat de 25 d'abril de 1986 i en l'esmentada Llei 8/87, de la Generalitat Valenciana, de 4 de desembre, per la qual es crea el Servei Valencià de Salut, i sobre la base dels criteris recollits en el Pla Director del Sistema d'Atenció Sanitària Urgent, aprovat per Acord del Govern Valencià de 13 de maig de 1991.  
Article segon  
La supressió dels diferents SEU es durà a terme de forma gradual, en funció de la correlativa implantació del model d'atenció primària dissenyat en la normativa vigent.  
Els mitjans humans, materials i econòmics que componen l'actual organització dels SEU s'integraran en els equips d'Atenció Primària o en la nova estructura dels futurs SEU-SAMU, els quals tendiran a transformar-se en unitats específiques d'atenció a urgències vitals i emergències.  
Article tercer  
El nou model sanitari exigeix que els equips d'Atenció Primària assumesquen una responsabilitat directa en la prestació de l'assistència d'urgència, en els marges que són propis del dit nivell assistencial. A tal efecte i amb caràcter progressiu, s'hi implantarà de forma efectiva l'atenció continuada i substituiran els SEU en aquesta tasca.  
DISPOSICIó TRANSITòRIA PRIMERA  
Mentre culmina el procés de remodelació dels actuals SEU, com a mecanisme de transformació d'aquests en dispositius d'atenció exclusiva a la urgència vital i emergències, es possibilitarà la redistribució d'efectius en el dit àmbit o sector, d'acord amb el que preveu la disposició addicional cinquena del Reial Decret 118/91. No obstant això, es tendirà igualment a la reconversió i integració de les actuals places en la nova estructura impulsada pel Sistema d'Atenció Sanitària Urgent (SASU).  
DISPOSICIó TRANSITòRIA SEGONA  
Sense perjudici del que assenyala l'anterior disposició transitòria, el personal sanitari fix que actualment estiga prestant serveis en el SEU i les places del qual resulten afectades pel procés de remodelació, podrà ser objecte d'oferta voluntària d'incorporació en les vacants dels equips d'Atenció Primària de la respectiva zona de salut, en els termes establerts per la disposició transitòria tercera de l'esmentat Reial Decret 118/1991.  
DISPOSICIONS FINALS  
Primera  
Els òrgans competents d'aquest conselleria dictaran les disposicions i altres actes administratius que calguen per a l'aplicació i el desplegament d'aquesta ordre i, específicament, per habilitar els diferents procediments d'integració en els equips d'Atenció Primària (EAP) i d'acoblament intern en l'àmbit del SEU-SAMU, prèvia l'amortització i -en el seu cas- reconversió de les places d'origen del personal de les unitats del SEU suprimides.  
Segona  
Aquesta ordre vigirà des del dia de la seua publicació en el Diari Oficial de la Generalitat Valenciana.  
València, 24 de març de 1995  
El conseller de Sanitat i Consum,  
JOAQUíN COLOMER SALA


Còpia Permalink ELI